钦定古今图书集成/明伦汇编/官常典/第533卷 > 常遇春
## 钦定古今图书集成/明伦汇编/官常典/第533卷 > 常遇春

按《明外史》本传：“遇春，字伯仁，怀远人。貌奇伟，勇力绝
人，猿臂善射。初从刘聚为盗，察聚终无成，率所部壮
士归太祖于和阳。未至，困卧田间，梦神人被甲拥盾，
呼曰：‘起，起！主君来’！惊寤，而太祖适至，即迎拜。无何，自
请为前锋。太祖曰：‘汝特饥来就食耳，吾安得汝留也’？
遇春固请，太祖犹未许，曰：‘能相从渡江乎？俟克太平
事我未晚也’。”既，太祖引兵薄牛渚矶，元兵陈矶上，其
下巨舟相次，距岸且三丈馀，莫能登。遇春飞舸至，太
祖麾之前，遇春应声奋戈直前，敌接其戈，乘势跃而
上，大呼跳荡，元军披靡。诸将乘之，遂拔采石，进取太
平。授总管府先锋，进总管都督。太祖既渡江，将士妻
子辎重皆在和州。元中丞蛮子海牙复以舟师袭据
采石，道中梗。太祖自将攻之，遣遇春多张疑兵，分元
军势。战既合，遇者操轻舸冲海牙舟为二，左右纵击，
大败之，尽得其舟，江南北复通。寻命守溧阳，从攻集
庆，功最。从元帅徐达取镇江，进攻常州。吴兵围达于
牛塘，遇春往援，破解之，擒其将，进统军大元帅。既克
常州，迁中翼大元帅。从达攻宁国，中流矢，裹创斗，克
之。别取“马驮沙”，以舟师攻池州，下之。进行省都督、马
步水军大元帅。从取婺州，转同佥枢密院事，守婺。移
兵攻衢州，围其六门。造攻车云梯，高与城埒。又穴地
道攻城，不克。乃以奇兵突入南门瓮城，毁其战具，急
次之，遂下，得甲士万人。进佥院。攻杭州失利，召还应
天。从达拔赵普胜之水寨。从守池州，大破汉兵于九
华山下，语具《达传》。友谅入寇，薄龙湾。遇春以五翼军
设伏大破之，遂复太平，功最。太祖追友谅于江州，命
遇春留守。用法严，军民肃然，无敢犯。进行省参知政
事。从取安庆，汉军出江游徼，遇春击之，皆反走。乘胜
取江州。还守龙湾，援长兴，俘杀吴兵五千馀人，其将
李伯昇解围遁，寻甓安庆。城破，斩叛卒罗友贤于池
州，悉平其馀党。当是时，太祖所任将帅最著者，平章
邵荣、右丞达，与遇春为三。而荣尢宿将，善战，至是骄
蹇有异志，与参政赵继祖谋伏兵为变。事发觉，太祖
欲宥荣死，遇春直前曰：“人臣以反名，若何宥之？臣谊
不与共生。”太祖乃饮荣酒，流涕而戮之。益爱重遇春，
从援安丰。比至，城且陷，吕珍军甚盛，左右军皆败。遇
春横击其陈，三战三捷，大破之，俘获士马无算。遂从
达围庐州城。将下，而陈友谅围洪都。召还，会师伐汉，
遇于彭蠡之康郎山。汉军乘上流，锋锐甚。遇春偕诸
将大战，呼声动天地，无不一当百。友谅骁将张定边
直犯太祖舟，舟胶于浅，几殆。遇春射中定边，定边却，
太祖舟得脱，而遇春舟复胶于浅。有败舟顺流下，触
遇春舟，舟乃脱。转战三日，纵火焚汉舟，湖水皆赤，友
谅乃不敢战。诸将以汉军尚强，欲纵之去，遇春独无
言。比出湖口，诸将欲放舟东下，太祖命扼上流，遇春
乃溯江而上，诸将从之。友谅穷蹙，以百艘突围，遇春
复纵火舟火筏，汉军大溃，友谅遂破亡。师还，第，功最，
赉金帛、土田甚厚。从围武昌，太祖还应天，留遇春督
诸军困之。汉丞相张必先自岳来援，遇春乘其未集，
急击破之，擒必先。城中由是气夺，陈理遂降，尽取荆
湖地。进中书平章政事。明年从左相国达取庐州，别

无多杀苟得地，无民何益？”于是遇春浚壕立栅以困
之。顿兵六月，天瑞力尽乃降。遇春果不杀。太祖大喜，
赐书褒勉之。遇春遂因兵威谕降南雄、韶州，还定安
陆、襄阳。复从徐达取淮东，克泰州，败其援兵。督水军
壁海安坝以遏“吴人。”其秋，拜副将军伐吴，败吴军于
太湖、于毗山、于三里桥，遂薄湖州。张士信悉境内兵
来援，屯于旧馆，压我师背。遇春将奇兵出大全港，更
压其背。士信出精卒搏战，奋击破之。又破吴军于东
阡，追袭徐右丞于平望，尽燔其赤龙船。攻乌镇，逐北
至昇山，破其水陆寨，悉俘旧馆兵，湖州遂下。进围平
江，军虎丘。士诚潜师趋遇春，遇春与战北濠，大捷，几
获士诚。久之，诸将破葑门，遇春亦破阊门以入。吴平，
召见，进中书平章军国重事，封鄂国公。复拜征卤副
将军，与大将军率步骑二十五万以北。帝亲谕曰：“当
百万众摧锋陷坚，莫如副将军。不虑不能战，虑轻战
耳。身为大将，顾好与小校角，甚非所望也。”遇春拜谢。
既行，以遇春兼太子少保，从下山东诸郡，取汴梁，进
攻河南。元兵五万陈洛水北，遇春单骑突其陈。敌二
十馀骑攒槊刺遇春，遇春一矢殪其前锋，大呼驰入
麾下，壮士从之，敌大溃，河南平。还，谒帝于汴梁，遂与
大将军下河北诸郡，先驱取德州，将舟师并河而进，
破元兵于通州，遂入元都，别下保定、河间、真定，与大
军次太原。扩廓帖木儿来援，遇春言于大将军达曰：
“我骑兵虽集，步卒未至，骤与战，必多杀伤，夜劫之，可
得志。”达曰：“善。”会扩廓部将豁鼻马来约降，且请为内
应，乃选精骑，夜衔枚往袭。扩廓方燃烛治军书，仓卒
不知所出。跣一足，乘孱马，以十八骑走大同。豁鼻马
降，得甲士四万，遂克太原。诏改遇春左副将军，居右
副将军冯胜上。北出取大同，转徇河东，下奉元路，遂
与胜军合，西拔凤翔。会元将也速寇通州，诏遇春还
讨，以平章李文忠副之，率步骑九万发北平，径惠州，
败敌将汪文清于锦州，败也速于全宁。进攻大兴州，
分千骑为八伏，守将夜遁，尽擒之，遂拔开平。元帝北
走，追奔数百里，获其宗王庆生及平章鼎住等，凡得
将士万人，车万辆，马三千匹，牛五万头，子女宝货称
是。师还，次柳河川，暴疾卒，年仅四十。太祖闻之，大震
悼。丧至龙江，亲出奠，命礼官议天子为大臣发哀礼。
议上，用宋太祖丧韩王赵普故事。制曰：“可。”赐葬锺山
原，给明器九十事，纳诸墓中。赠翊运推诚宣德靖远
功臣、开府仪同三司、上柱国、太保、中书右丞相，追封
开平王，谥忠武，配享太庙，肖像功臣祠位皆第二。遇
春沈鸷果敢，善抚士卒，出则摧锋，入则殿后，未尝败
北。虽不习书史，用兵决胜，辄与古合。长于大将军达
二岁，数从征伐，必听，约束惟谨，一时名将称徐常、遇
春。常自言能将十万众横行天下，军中又称常“十万”
云。子茂昇。